Trevor Noah weer vir Emmy benoem | Netwerk24
Die bloeddorstige middeleeuse fantasiereeks, Game of Thrones, loop voor met 'n allemintige 32 Emmy-benoemings, wat prestasie op televisie beloon. Dit word by 'n glansgeleentheid op 22 September in Los Angeles oorhandig.
Volgens Reuters spog vanjaar se Emmy-benoemings met die grootste getal nuwe benoemdes (wat vir die eerste keer benoem word) in agt jaar. Daarby is nege nuwe reekse verteenwoordig in die topkategorieë. Dit sluit in die BBC-Amerika rillerreeks Killing Eve waarvoor die aktrises Jodie Comer en Sandra Oh benoem is, die donker komedie Fleabag van Amazon.com wat 11 benoemings ingeryg het en die Netflix-reeks, Russian Doll.
The Big Bang Theory, een van die gewildste reekse tot nog toe, is in geeneen van die hoofkategorieë benoem nie. Die reeks het in Mei vanjaar geëindig. Die gewilde reeks Chernobyl het 19
benoemings losgeslaan. Die reeks handel oor die kernongeluk in Oekraïne en die Sowjet-regering se pogings om dit te verdoesel.
Game of Thrones is al drie keer as beste dramareeks vereer en vanjaar is die akteurs Kit Harington, Emilia Clarke, Lena Headey, Peter Dinklage, Sophie Turner en Maisie Williams vir Emmy's benoem. Dit is die reeks se slotseisoen.